幽誓
作者：范成大
朝代：宋

paragraphs: 天風厲兮山木黄，歲晼晚兮又早霜。
虎號崖兮石飛下，山中人兮孰虞。
予造軔兮挾輈，紛不可兮此淹留。
靈曄兮遄邁，趣駕兮遠遊。
予高馳兮雨濡蓋，予揭淺兮水漸珮。
橫四方兮未極，泥盎盎兮予車以敗。
望夫君兮天東南，江復山兮斯路巉。
恍欲遇兮忽不見，奄晝晦兮雲曇曇。
前馬兮無路，稅駕兮無所。
誰與共兮芳馨，獨蒼茫兮愁苦。